
Hazai gazdasági társaságok helyzete a generációváltás kapcsán

Kulcsszavak: generációváltás; családi vállalkozások; szervezeti kultúra; stratégia
Dolgozatom témájaként a generációs különbségek megjelenésének és a különbségekből fakadó kihívások megfelelő kezelésének vizsgálatát választottam. A digitalizáció fejlődésével összefüggésben álló generációs különbségek jelentős társadalmi problémákat generálnak napjainkban, mely kihívások az üzleti életben is megjelennek. Ezen különbségek megfelelő kezelése a családi vállalkozások továbbadásakor mutatkozhat meg a legmarkánsabban. A tématerület aktualitását, relevanciáját, társadalmi érdekeltségét és visszhangját bizonyítja, hogy külön podcast sorozat indult 2024 tavaszán, mely Steigervald Krisztián, generációkkal foglalkozó szakember nevéhez kötődik.
Empirikus kutatásom három családi vállalkozás vizsgálatára irányult. A kutatás fő célja annak feltárása volt, hogy ma Magyarországon a sikeres családi vállalkozások hogyan tudták/tudják kezelni a generációváltás során fellépő generációs különbségeket. Többek közt arra a kutatási kérdésre kerestem a választ, hogy milyen hatást gyakorol a vállalkozások működésére a generációváltás elsősorban a szervezeti kultúra és a stratégia vonatkozásában.
Gyakorlati munkám során mélyinterjúkat készítettem a kutatásba bevont vállalkozások cégvezetőivel. A mélyinterjúk során a szervezeti kultúra vizsgálatát a Cameron-Quinn kultúramodell felhasználásával végeztem el, míg a stratégia esetében az érintettek stratégiai relevanciája, a környezethez való alkalmazkodás, illetve a stratégia dinamikája szerinti stratégiatípusok azonosítása került a fókuszba.
Az elemzések segítségével betekintést nyerhettem abba, hogy a korábbi cégvezetők milyen szervezeti kultúrát alakítottak ki, továbbá, hogy a különböző stratégiai jellemzők mentén milyen stratégiatípust alkalmaztak. Az eredmények választ adtak arra vonatkozóan is, hogy ezt a korábbi idealizmust követik-e az utódok, avagy például a digitalizáció, a technológia segítségével próbálják fellendíteni az általuk átvett vállalkozást.



